המתחמים הוותיקים, שנבחרו לפינוי בינוי באמצעות קול קורא, נמצאים בירושלים, חולון, באר שבע, לוד, חדרה ואור יהודה.
הרשות הממשלתית להתחדשות עירונית תממן תכנון של תשעה מתחמי פינוי-בינוי בהיקף של 8,800 יחידות דיור, בשש ערים שונות, אשר ייבנו במקום 1,780 דירות שייהרסו.
הערים עברו את השלב הסופי בקול קורא לתכנון מתחמי התחדשות עירונית. הערים שבהן ימומנו תוכניות הן ירושלים, חולון, אור יהודה, באר שבע, לוד וחדרה. עלות התכנון: כ־20 מיליון שקל.
תשעת המתחמים נבחרו בהליך של קול קורא, המתקיים אחת לחצי שנה. הבחירה בוצעה על ידי הוועדה הבינמשרדית להתחדשות עירונית, בראשותה של סמנכ"לית הראשות עינת גנון ובהשתתתפו נציגים ממשרדי התחבורה, המשפטים ועוד. הקריטריונים לבחירת התוכניות הזוכות הם ישימות למימוש, כדאיות כלכלית ועלויות הפיתוח של כל מתחם. ההצעות הזוכות אושרו בכפוף להתחייבות העיריות שהגישו אותן כי יפעלו לקידום ולאישור התוכניות.
בירושלים אושר מימון עבור שני מתחמים: הראשון הוא מתחם רמות פולין בשכונת רמות שבו מתגוררת בעיקר אוכלוסייה חרדית. במסגרת התכנון המחודש יתוכננו במקום 1,260 יחידות דיור חדשות במקום 316 קיימות. המתחם השני בעיר הוא מתחם דהומיי בשכונת קרית מנחם הוותיקה, שבו ייבנו 610 יחידות דיור במקום 136 קיימות.
בחולון אושר תקצוב לתכנון מתחם החצב בשכונת תל גיבורים. שם יהפכו כ־126 יחידות דיור ותיקות לכ־475 דירות חדשות.באור יהודה אושר מימון לתכנון מתחם המלבן בשכונת קרית גיורא, שבו יפונו 156 יחידות דיור ותיקות ובמקומן ייבנו 712 יחידות דיור חדשות.
בחדרה מתוכננים שני מתחמים שכבר נכללים בתחומי תוכנית המתאר להתחדשות עירונית במרכז העיר הישן. הראשון הוא מתחם השוק - בו יפונו כ־80 יחידות דיור ותיקות שיהפכו לכ־940 חדשות. המתחם השני שמתוכנן בעיר, הפיאצה, כולל היום כ־130 יחידות דיור ותיקות שיהפכו ל־1,240 דירות חדשות.
בבאר שבע תממן הרשות תכנון מורכב למתחם וינגייט בשכונה ג', שהוא אחד ממוקדי מגורי הסטודנטים בעיר בשל סמיכותו לאוניברסיטת בן גוריון. כיום במתחם 146 יחידות דיור ותיקות ובמקומן יוקמו כ־550 יחידות דיור חדשות. מתחם זה מצטרף למתחם אורות בשכונה ג' בבאר שבע שזכה למימון בחודש ינואר האחרון.
לוד תיהנה מתקצוב לתכנון שני מתחמים. הראשון ברחוב שלמה המלך במרכז העיר, שבו כ־480 יחדות דיור ותיקות שיהפכו לכ־2,150 דירות חדשות. השני הוא מתחם אילת שכולל 209 יחידות דיור ותיקות שיהפכו לכ־850 חדשות.
חיים אביטן יו"ר הרשות הממשלתית להתחדשות עירונית אמר: "זהו צדק חברתי אמיתי שראשית כל יבטיח מבנים בטוחים יותר, ישפר את איכות החיים ויוקדם אזורים שזקוקים לך בפריפריה החברתית והגיאוגרפית של המדינה".